પાલનપુર: પાલનપુર ખાતે કોઝી વિસ્તારમાં ૧૪ હેકટર જમીનમાં પથરાયેલી જીઆઇડીસીમાં ૯૫ પ્લોટ અને શેડ બનાવાયા છે. ૧૯૭૦માં સ્થાપિત આ જીઆઇડીસીમાં અત્યાર સુધીમાં એકપણ મોટો ઉદ્યોગ સ્થપાયો નથી. જે નાના ઉદ્યોગ હતા તે પણ મૃતપાય સ્થિતિમાં આવી ગયા છે. હવે તો સરકાર જીઆઇડીસીને કોમર્શિયલ કરે તેવી વેપારીઓની માંગણી છે. પાલનપુર ખાતે ૪૫ વર્ષ અગાઉ ૧૯૭૦ માં જીઆઇડીસીની સ્થાપના કરાઇ હતી. જો કે, તે વખતે જમીનના બજાર ભાવ કરતાં ઉંચી કિંમતે ૯૫ જેટલા પ્લોટ અને શેડ વેપારીઓએ રાખ્યા હતા. મુખ્યત્વે હિરાના કારખાના, લોખંડ, લાકડાના ફર્નિચરનો ઉદ્યોગ વિકસ્યો હતો.